Brednebber

se tekst

Brednebber (Eurylaimidae) er en familie av spurvefugler som er hjemmehørende i Øst-Afrika, sør for Sahara, og i Asia, fra Himalaya sørøstover til og med Malaysia.

 Beskrivelse 
Brednebbene, som karakteriseres av et spesielt bredt nebb, er små til mellomstore fugler (typisk 12,5–28 cm lange og 20,5-160 g tunge) med ganske kompakt kroppsbygning og et karakteristisk bredt nebb. De fleste artene har en kort, rett avskåret hale og flere av artene har kraftig farget fjærdrakt med grønt, rødt og blått som viktige ingredienser.

Tre av slektene er smaragdgrønne med ulike fargetegninger. Andre slekter er vinrøde eller svarte. Det iøynefallende brede nebbet gjør det kanskje lettere for disse fuglene å fange store insekter og andre smådyr i lufta.

 Habitat 
Artene holder hovedsakelig til i eviggrønn lauvskog i lavereliggende områder, men et par arter finnes i høyereliggende områder. Føden er insekter og andre virvelløse dyr og frukter.

 Atferd 
Brednebbene lager et stort pæreforma, reir med overdekka inngang som festes til kvister ganske høyt i trærne. Reiret har gjerne en del fibre som henger ned under reiret slik at det kan gi inntrykk av å være en tilfeldig samling av kvister, blad og strå. Det er som regel 2-3 egg. Det er variasjon mellom artene når det gjelder hvem som bidrar til ruging og mating av avkom, men hos de fleste artene er begge foreldrene med på dette arbeidet. Hos slekta Calyptomena er det kun hunnen som deltar, mens hos Corydon, Serilophus og Psarisomus er det et samarbeid mellom flere individer (ofte eldre søsken).

 Slekter og arter 
Med unntak av en art, som holder til i Afrika, hører alle artene i denne familien til i den indomalayiske økosonen. De to slektene Smithornis og Calyptomena ble tidligere regnet hit, men disse er flyttet til egne familier (henholdsvis Smithornithidae og Calyptomenidae). Sarcophanops er en ny slekt (de to artene var tidligere plassert i Eurylaimus).

 Pseudocalyptomena
 Blåstrupebrednebb, P. graueri – Den demokratiske republikken Kongo og Uganda
 Psarisomus
 Langhalebrednebb, P. dalhousiae – fra Himalaya til Sørøst-Asia
 Corydon
 Sotbrednebb, C. sumatranus – Sørøst-Asia
 Sarcophanops 
 Mindanaobrednebb, S. steerii – De sentrale Filippinene 
 Visaybrednebb, S. samarensis – Filippinene
 Serilophus
 Sølvbrednebb, S. lunatus – Sørøst-Asia
 Cymbirhynchus
 Hvitskulderbrednebb, C. macrorhynchos – Sørøst-Asia
 Eurylaimus
 Solstripebrednebb, E. javanicus – Sørøst-Asia
 Guløyebrednebb, E. ochromalus – Sørøst-Asia

 Referanser  

 Eksterne lenker 


Kategori:Spurvefugler